Source: http://inatsisit.gl/lov?rid=%7B6AD70203-ED02-40A6-BD06-1855DCF0E39E%7D
Timestamp: 2020-01-28 23:46:11+00:00
Document Index: 24308469

Matched Legal Cases: ['§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7']

Isumaginnittoqarfiup aqunneqarnera aaqqissuussaaneralu pillugit Inatsisartut peqqussutaata allanngortinneqarneranik Inatsisartut inatsisaat nr. 14 af 6. juni 2016. (Isumaginninnermi malittarisassanik kommunit aqutsinerannik atorunnaarsitsineq)
Inatsisartut isumaginnittoqarfiup aqunneqarneranut aaqqissuussaaneranullu peqqussutaani nr. 11, 12. november 2001-imeersumi makkunuuna allannguuteqartitsisoqassaaq:
1. § 7-ip kinguninnguatigut qulequttamik nutaamik ikkussisoqassaaq:
”Isumaginninnermi malittarisassanik kommunit aqutsinerannik atorunnaarsitsineq”
2. Qulequttap kinguninngua imatut ikkussisoqassaaq:
" § 7a. Naalakkersuisut kommunit isumaginninnikkut maleruaqqusat toqqammavigalugit ingerlatsinerannik atorunnaarsitsissallutik aalajangersinnaapput, tamatumani kommuni pineqartoq pisussaaffimminnik imaluunniit innuttaasut pisisinnaatitaaffiinik annertuumik sumiginnaasimappat.
Imm. 2. Atorunnaarsitsinissaq pillugu aalajangerneq piffissamut siumut aalajangeriikkamut imaluunniit killiliinngikkaluarluni atuuttussatut aalajangerneqarsinnaavoq.
Imm. 3. Atorunnaarsitsinissamut aalajangernermi isumaginninnermut maleruagassat tamakkerlugit imaluunniit ilaannai pillugit tamatumanilu isumaginninnikkut maleruagassanut aalajangersimasunut tunngatinneqarsinnaapput.
§ 7b. § 7 a malillugu atorunnaarsitsinissaq pillugu aalajangernermi, Naalakkersuisut isumaginninnermi maleruagassat ataatsimoortut killissaliussaasa iluanni kommunalbestyrelsi saneqqunneqarsinnaanngitsunik pisussaaffilersinnaavaat isumaginninnikkut maleruagassat aalajangersimasumik periuseqarluni ingerlatsivigineqarnissaanut aammalu suliassat aalajangiisarnerillu assigiinngitsut qanoq isumagineqartarnissaanik aalajangersaanikkut.
Imm. 2. § 7 a malillugu atorunnaarsitsinissaq pillugu aalajangernermi, kommunalbestyrelsip isumaginninnikkut oqartussaaffii tamakkiisut ilaannakortulluunniit Naalakkersuisunit isumagisassanngortinneqarsinnaapput. Tamatuma saniatigut Naalakkersuisut isumaginninnikkut maleruagassat naapertorlugit suliassat tigullugillu aallartissinnaallugit.
Imm. 3. Kommunip isumaginninnermut maleruagassanik ataatsimoortunik ingerlatsivimmi aqutsineranik atorunnaarsitsinissaq pillugu aalajangiineq tunngavigalugu Naalakkersuisut isumaginninnermut maleruagassat ataatsimoortut naapertorlugit aalajangerneri, Isumaginninnermi Naammagittaalliuuteqartarfimmut naammagittaalliuutigineqarsinnaapput. Naammagittaalliorneq, aalajangiineq kommunimit aalajangiunneqarsimappat maleruagassat atorneqarsimasussaagaluit malillugit, pissaaq.
§ 7c. § 7 a malillugu atorunnaarsitsinissaq pillugu aalajangernerup malitsigisaanik iliuutsit aammalu isumaginninnikkut maleruaqqusat toqqammavigalugit Naalakkersuisunit peqqussutigineqartut imaluunniit suliani aalajangersimasuni Naalakkersuisut aalajangiineri, sioqqutsisumik kommunimit aningaasaliisoqarsimanngikkaluarpalluunniit piviusunngortinniarneqarsinnaapput. Tamatumani kommunalbestyrelsi naak tunngavilersuiffigineqanngikkaluarluniluunniit pisussaaffilerneqarsinnaavoq aningaasanik atugassanik pissarsiorniarnissamut. Taamatullu pisoqartillugu Inatsisartut kommunit aqunneqarnerannut inatsisaani allaqqasut toqqammavigineqassapput.
§ 7d. Naalakkersuisut § 7 a malillugu atorunnaarsitsinissaq pillugu aalajangernerup malitsigisaanik ingerlatsinermut aningaasartuuteqarneranut kommunalbestyrelsi matussusiisassaaq.
Imm. 2. Kommunalbestyrelsip pineqartumi sulisooreersut allaffeqarfigisaallu Naalakkersuisunut atugassiissutigissavai. Sulisut tamatumanilu ilanngullugit kommunini atorfilittut inissisimasut Naalakkersuisut najoqqutassiarisaat toqqammavigalugit atorunnaarsitsinermi pineqartut iluanni suliassaminnik isumaginnittussaatitaapput.
§ 7e. Kommunalbestyrelsi pisussaavoq sulianut tunngatillugu paasissutissat suugaluartut il.il. Naalakkersuisunit piumasarineqartut ingerlateqqittassallugit. Naalakkersuisut kommunalbestyrelsimut piumaffigineqarsinnaavoq allakkatigut nalunaarsueqqullugu.
Imm. 2. Imm. 1-imi taaneqartut toqqammavigalugit kommunip ingerlateqqitai, Naalakkersuisunit susassaqanngitsunut ingerlateqqinneqarsinnaanngillat.
§ 7f. Naalakkersuisut pisinnaatitaapput kommunimi sulianik ingerlatsiviusunut sumiikkaluartunut tamanut isersinnaatitaanissaminnut.
Imm. 2. Naalakkersuisut pisinnaatitaapput kommunip qarasaasiatigut sullissisarnerni atortorissaarutaannut aammalu taakkua imarisaannut suliallu uppernarsaataannut misissuisinnaatitaanissamut.
Imm. 3. Kommunip qarasaasiatigut sullissisarnerni atortorissaarutaannut Naalakkersuisut isersinnaatitaanissaminni kommunip pisinnaatitaaffii naapertorlugit isersinnaatitaassapput.
§ 7g. Naalakkersuisut atorunnaarsitsinissaq pillugu aalajangernerat Isumaginninnermut Naammagittaalliuteqartarfimmut allatigulluunniit ingerlatsinikkut oqartussaaffimmut ingerlateqqinneqarsinnaanngilaq. ”
Inatsisartut inatsisaat ulloq 1. juuli 2016-imiit atuutilersinneqarpoq.
L_14-2016_bemaerk_kn
L_14-2016_betaenk1_kn
L_14-2016_betaenk2_kn